High hija l-aktar kanzunetta riċenti li Ira Losco ħarġet dan l-aħħar u li twassal messaġġ pjuttost b'saħħtu. Barra li titkellem fuq din il-kanzunetta, Ira din il-ġimgħa titkellem dwar l-album No Sinner No Saint, il-Eurovision, u l-kompetizzjoni X Factor. Naraw ukoll x'se tgħidilha dwar binha Harry, dwar ommha u anki dwar il-preġudizzji. L-iktar ħaġa ironika hi li Hey Now kienet l-aħħar silta li ktibna jien u Howard meta għalaqna l-abum id-doppju tiegħi No Sinner No Saint. Jien kont reżistenti ħafna. Meta mbagħad kienet lesta d-diska, il-vidjo u ħarġet is-single f'Novembru li għadda kont naf li għandna xi ħaġa tajba f'idejna. Meta kelli l-opportunità li nagħżel is-silta għall-finali mal-parteċipant li kont qed inrawwem f'X Factor Malta, Hey Now kienet l-għażla naturali għal ma' Owen. Il-finali segwewha ħafna nies u d-diska kienet fuq fomm kulħadd. Il-vidjo tal-prestazzjoni tagħna live daqt tolqot il-miljun view. Kien hemm saħansitra tfal li libsu tiegħi u ta' Owen għall-karnival, jew f'xi kompetizzjonijiet u kuljum nirċievi l-mentions fuq instagram, nies jisimgħu d-diska, jkantawha u jieħdu gost biha. Naħseb nista' ngħid li din hija waħda mill-iktar diska mir-ripertorju tiegħi maħbuba min-nies. Għalija l-ikbar suċċess hija l-longevità. Ħassejt li kien ta' importanza kbira li minbarra li nkun ferħana bl-għażliet fil-karriera tiegħi nkun ukoll innovattiva u kreattiva. It-tim li nagħżel li naħdem miegħu għandu l-istess imħabba għal dan ix-xogħol u jridu l-aqwa riżultati bħali. Il-vidjos li jakkumpanjaw is-singles minn No Sinner No Saint huma ta' suċċess għax huma magħmulin bi ħsieb u bl-idea li dejjem nagħmlu affarijiet differenti. L-album s'issa kellu suċċess b'seba' singles fosthom We are the Soldiers, One In A Million, Hey Now, u riċentement High. Jien nemmen li kull indivdwu għandu rwol importanti fis-soċjetà. Ħadd m'għandu dritt jiġġudika lil ħaddieħor jew li jattakka lil ħaddieħor fuq bażi ta' preġudizzju. Żmien id-dlam għadda, id-dinja hija għal kulħadd. Ir-rispett jiġi qabel kollox. In-nies għandhom id-dritt li jgħixu f'soċjetà ta' ugwaljanza u għandhom jirrispettaw id-differenzi tagħhom ukoll. High titkellem dwar dak il-mument fejn persuna tinduna kemm hi apprezzatha f'ħajjitha u tħossha komda tirrifjuta it-tikketti li jagħtuha nies oħra. It-tim estenziv u professjonali għall-aħħar jinvolvi nies bħal Steven Levi Vella li hu d-direttur ta' dan il-vidjo partikolari. Steve jeċċella fil-kunċett. Jien immur b'idea primarja però Steve imbagħad jeleva l-idea u jagħmilha spettakolari. Diane Nikolic hija l-id il-leminija tiegħi! Mara bravissima u kapaċi toħloq dehriet dejjem differenti. Ilna naħdmu flimkien għoxrin sena. Qatt ma rajt mara taħdem daqsha u d-daħk li nidħku. Għandna relazzjoni speċjali ħafna! Marielle tieħu ħsieb id-dehra tax-xagħar, idejha huma maġiċi! L-attenzjoni għad-dettall li għandha hija imprezzabbli. Dan l-aħħar in-neputija tagħha Lauran qed tieħu ħsiebi wkoll, id-demm jiġbed għax brava wkoll. Robert huwa l-iżgħar membru u jieħu ħsieb il-ħwejjeġ. L-iktar ħaġa li napprezza minn Robert hi l-imħabba għal xogħlu kif ukoll ir-riżorsi li għandu. L-ideat tiegħu huma kurrenti ħafna! Howard huwa l-manager ta' dan ix-xogħol kollu u oltre. L-idea għalina hi li nippreżentaw il-mużika b'viżwal li jamplifika l-esperjenza. L-isbaħ ħaġa fid-dinja hija s-serħan il-moħħ, kif ukoll l-imħabba ta' familtek. B'dawk l-affarijiet il-ħajja tkun ħafna iktar faċli avolja ġieli jkollok xi kuntlarju, li hi ħaġa normali. Kieku kollox ikun perfett il-ħajja tkun monotona. Is-sigriet huwa kif taffronta d-diffikultajiet. Jien ili 'l fuq minn sbatax-il sena fix-xena u xorta napprezza r-rispett kbir tan-nies u s-segwaċi tiegħi. Dejjem għidtha u nkompli ngħidha, jien in-nies inħobbhom. Inħobb niltaqa' magħhom, inkellimhom, nisma' dak li għandhom xi jgħidu u fuq kollox narahom tant jieħdu gost il-kunċerti tiegħi. Il-konnessjoni ta' bejn l-udjenza u l-band hi waħda speċjali ħafna. Mhijiex xi ħaġa li tinxtara, imma tirbaħha bl-esperjenza, snin ta' xogħol iebes u rispett. L-ewwel kunċert li daqqejt dan is-sajf kien il-Beland. Bdejna ndoqqu fit-taqtir tax-xita. F'kemm ili ngħidlek bdiet nieżla sew. Però bqajna ndoqqu. In-nies ħarġu l-umbrellel imma ħafna saru għasra, aħna wkoll. Imma kuħadd kellu enerġija tant sabiħa. Wara ltqajt man-nies, għamilna siegħa fix-xita u l-bard imma tant ħadna gost u tant apprezzaw li bqajna indoqqu. Nemmen li ħafna affarijiet li saru fil-passat li ma laħqux il-furja tal-midja soċjali mhumiex magħrufa ma' nies li twieldu fil-millenju. Żmien li kien ta' ħafna importanza għall-mużika Maltija kien 2003 meta kien hawn boom ta' bands b'materjal oriġinali, stazzjonijiet tar-radju ġodda u moviment ġdid. L-udjenzi kienu jirrispettaw ħafna lill-mużiċisti Maltin, bosta żagħżagħ kellhom il-ħolma li jidħlu fil-mużika. Sfortunatament hemm frazzjoni żgħira ħafna ta' mużika lokali li qiegħda tingħata prominenza fuq ir-radji tagħna, nemmen li din hija xi ħaġa li tista' tittranġa u trid tiġi minn fuq. Id-dinja tal-lum toffri l-fama faċli u instantanja. Kulħadd jista' jkun famuż mingħajr talent. Kulħadd għandu opinjoni li tista' tixxandar fuq facebook jew instagram, u kulħadd jista' jakkwista sponsors żgħar faċilment. L-isem stess INSTAgram jalludi għall-fama instantanja. Però jekk facebook jew instagram jagħlaq għada x'jiġri minnhom dawn in-nies? B'mod pożittiv, dawn in-nies jolqtu frazzjoni differenti ta' udjenza li tinteressa ruħha fl-affarijiet li jagħmlu, u ftit minnhom verament għandhom storja interessanti u li taf tispira lil ħaddieħor, però xi wħud jagħtu idea mhux reali tal-ħajja u b'hekk nies ta' età żgħira li għad m'għandhomx biżżejjed esperjenza jifhmu kemm taffetwahom b'mod negattiv din il-ħaġa, jispiċċaw b'aspirazzjonijiet mhux realistiċi. It-talent m'għandux età però l-esperjenza tgħallem. Li tkun persuna/artista lesta li tisma' minn min kien hemm qablek jew li jridlek il-ġid timxi 'l quddiem. Jien nemmen li nofs ir-raġuni ta' kull suċċess huwa li tkun imdawra b'nies professjonali u ta' integrità. Hawn ħafna talent Malta. L-X Factor ta ħafna opportunitajiet lil uċuħ ġodda. Ġieli naqra kummenti tan-nies li jgħajru artisti ikbar jew li ilhom fix-xena. Hawn post għal kulħadd u r-rispett għandu jintwera aktar għal artisti li jkomplu jissieltu għall-mużika u joħorġu materjal ġdid. Ħadd ma jgħajjar avukati li għadhom jipprattikaw il-liġi jew tobba kbar fl-età, għalfejn għandna ngħajru nies li qegħdin jaqilgħu l-għajxien tagħhom mill-mużika? Naħseb l-ikbar sfida għalija hija jien stess. Fil-ħajja aħna l-ikbar ostaklu għalina stess. Li temmen fik innifsek hi l-iktar ħaġa importanti fid-dinja. L-iktar ħaġa li kienet tkiddni f'età żgħira kienet is-sagrifiċċji li kelli nagħmel. Tara lil sħabek jiżżewġu, jixtru darhom u jkollhom it-tfal. Però jien kont qed nagħmel affarijiet li lanqas kont noħlomhom. Ftaħt kunċerti għal artisti A list internazzjonali, ikollaborajt sas-sena l-oħra stess ma' stillel kbar fil-mużika bħal Jason Derulo u l-opportunitajiet qatt ma jonqsu. L-għidut qatt ma weġġagħni però jġiegħlek tkun aktar protettiva fuq familtek u sħabek u kulħadd huwa tad-demm u l-laħam. Xi minn daqqiet jagħmlu l-ħsara fil-ħajja personali tiegħek, u jekk ma jkollokx rabta b'saħħitha mal-maħbub tiegħek tista' tispiċċa f'sitwazzjoni kerha. Xogħli nħobb nagħmlu sew u b'professjonalità, naħseb li wara dawn is-snin kollha l-udjenza tiegħi tifhem li sena wara sena ninbidel u nimmatura f'xogħli u b'hekk dejjem isibu x'jiskopru dwari. Harry għandu leħen intunat u b'saħħtu. Dejjem ikanta u jaf id-diski kollha tiegħi bil-kliem b'kollox. Iħobb ħafna wkoll jilgħab taparsi qed isajjar. Id-demm jiġbed jgħidu. Jien se nagħtih is-sapport tiegħi f'dak kollu li jrid jagħmel. Dak li jagħmlu ferħan jien nappoġġjah fih però m'inhix se noqgħod indefsu. Dik hi ħaġa li l-ġenituri tiegħi qatt ma għamlu u nemmen li kont daqsekk iffisata fil-mużika għax ħadd ma ġegħelni imma għax kienet ħaġa li ħassejt li kienet tiegħi. Għandi ħafna u ħafna għajnuna min-naħa tal-ġenituri tiegħi. Jekk kienu ta' sapport f'żogħżiti huma ta' sapport id-doppju issa. Jemmnu ħafna f'dak li nagħmel u ovvjament għandhom imħabba infinita għal Harry. Il-ġenituri ta' Sean huma wkoll ta' ħafna sapport. Il-familji tagħna jaqblu ħafna u ma stajtx insib nies iktar qalbhom tajba minnhom. Jien u Sean għandna ħajja impenjattiva ħafna però meta nsibu ċans immorru vaganza mmorru. L-ippjanar huwa essenzjali. Howard huwa l-manager ta' xogħli u huwa ta' għajnuna u sapport emozzjonali straordinarju, però jien irrid inkun il-manager ta' ħajti u li dejjem naħseb bil-quddiem tgħini li nirnexxi aħjar. Min-naħa tiegħi qed nippova neqred l-idea bażwija li għandhom ċerti nies li meta tkun ommu u/jew tibda tikber fl-età f'din l-industrija għandek taqta' qalbek, tmur wara l-kwinti jew tintelaq. Ommi ħadmet mal-kumpanija tal-ajru tagħna mill-età ta' 18-il sena sa 60 sena u baqgħet mara pulita, eleganti u ħabbrieka. Il-mużika u l-kreattività ma għandha l-ebda limiti, lanqas l-età allura għalxiex għandu jimponi dan il-limitu fuq l-indivdwu? Dan l-artiklu deher għall-ewwel darba fir-rivista l-Gwida li toħroġ kull ġimgħa u ssibuha għall-bejgħ mill-ħwienet ewlenin.